DA Den Europæiske Unions Tidende C 79/3

RÅDETS UDTALELSE

af 18. januar 2005

om Den Tjekkiske Republiks opdaterede konvergensprogram 2004-2007

(2005/C 79/02)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 9, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg —

AFGIVET FØLGENDE UDTALELSE:

Den 18. januar 2005 gennemgik Rådet Tjekkiets opdaterede konvergensprogram, der dækker perioden 2004-2007. Programmet er delvis i overensstemmelse med datakravene i den reviderede adfærdskodeks for stabilitets- og konvergensprogrammernes indhold og form. Specielt er der på trods af en revision af dataene efter fremlæggelsen af opdateringen ikke tale om en fuldstændig konsolidering efter de statistiske standarder for ENS95. Tjekkiet opfordres derfor til at opfylde disse datakrav.

Konvergensprogrammet indeholder forskellige scenarier for de makroøkonomiske og budgetmæssige fremskrivninger: et »grundscenario«, et »optimistisk« scenario og et »pessimistisk« scenario. Grundscenariet betragtes som referencescenariet i forbindelse med vurderingen af budgetfremskrivningerne, fordi det i henhold til de foreliggende oplysninger synes at afspejle de realistiske vækstantagelser. I dette scenario forventes den reale BNP-vækst at blive 3,8 % i 2004. I 2005 forventes den reale BNP-vækst at nå op på 3,6 % for derefter at stige en smule til 3,8 % i 2007. Programmets inflationsfremskrivninger forekommer realistiske.

Den 5. juli 2004 fastslog Rådet, at der forelå et uforholdsmæssigt stort underskud i Tjekkiet, og henstillede, at denne situation blev bragt til ophør inden 2008.

I programmet sigter man på at nedbringe underskuddet fra 5,2 % af BNP i 2004 (inklusive engangsudgifter på ca. 1,2 % af BNP) til under referenceværdien på 3 % af BNP i 2008, i overensstemmelse med Rådets henstilling efter artikel 104, stk. 7. Programmets mål er en nedbringelse af det offentlige underskud på 1,8 procentpoint mellem 2004 og 2007 og af det primære underskud med 2,3 procentpoint i samme periode. Justeringen forventes at foregå gradvis med en årlig rate på omkring 0,5 % af BNP undtagen i 2006, hvor nedbringelsen forventes at blive på næsten 1 % af BNP. Både indtægter og udgifter ventes at falde i programperioden (udtrykt som en procentsats af BNP), idet de offentlige investeringer som eneste udgiftspost vil stige fra 4,2 % af BNP i 2003 til 4,6 % af BNP i 2007, hvilket er langt over EU-gennemsnittet (2,4 % af BNP i 2004). I forhold til konvergensprogrammet fra maj 2004 er der ingen ændringer af underskudsmålene for 2005-2007, selv om BNP-væksten er justeret i opadgående retning, og det anslåede underskud for 2004 (eksklusive engangsforanstaltninger) er bedre end forventet.

Risiciene i forbindelse med programmets budgetfremskrivninger synes i det store og hele at være i balance. På den ene side tyder det forholdsvis forsigtige makroøkonomiske scenario på, at indtægterne kan blive bedre end ventet, og at udgifterne kan blive lavere end planlagt. Endvidere synes yderligere risici for budgetmålene i forbindelse med udstedelse af statsgarantier og gældsættelse at være begrænsede. På den anden side skal der stadig foretages omfattende nedskæringer af udgifterne, især i forbindelse med det offentlige forbrug, for at man kan holde sig under de retligt bindende udgiftsmål i 2006 og 2007. På baggrund af denne risikovurdering forekommer budgetstillingen i programmet at være tilstrækkelig til at mindske underskuddet til under 3 % af BNP inden 2008, som skitseret i programmet.

Gældskvoten forventes at stige til 38,6 % af BNP i 2004, altså langt under traktatens referenceværdi på 60 % af BNP. I programperioden forventes gældskvoten at stige med 1,4 procentpoint.

Bæredygtigheden af Tjekkiets offentlige finanser synes at være alvorligt truet på længere sigt på grund af de meget omfattende forventede budgetudgifter til en aldrende befolkning. Der er især behov for at supplere den strategi for finanspolitisk konsolidering, der er skitseret i programmet, med yderligere reformer for at mindske de bæredygtighedsrisici, der er forbundet med den forventede stigning i udgifter til pensioner og sundhedssystemet.

Den økonomiske politik, der er skitseret i opdateringen, er delvis forenelig med de landespecifikke generelle økonomiske retningslinjer med hensyn til de offentlige finanser. På den ene side er programmet i tråd med Rådets henstilling om at begrænse det offentlige underskud, og begrænsningen er baseret på retligt bindende mellemlange udgiftslofter. På den anden side har det vist sig vanskeligt at gennemføre de nedskæringer af de centrale myndigheders lønudgifter, som blev anbefalet i konvergensprogrammet fra maj, og programmet indeholder ikke tilstrækkelige foranstaltninger til at kontrollere de regionale og kommunale myndigheders underskud og gæld. Endvidere indeholder programmet ingen konkrete initiativer til at sikre bæredygtige offentlige finanser på lang sigt, mere specifikt gennem reformer af pensions- og sundhedssystemet.

På baggrund af ovenstående vurdering og i lyset af Rådets henstillinger i henhold til artikel 104, stk. 7, rettes der henstilling til Tjekkiet om at anvende indtægter ud over de budgetterede til at nedbringe underskuddet og om konsekvent at holde sig under de mellemfristede udgiftslofter for centralregeringen, som bliver retligt bindende fra og med 2006. Endvidere opfordres Tjekkiet til at fremskynde pensionsreformen og at gennemføre en reform af sundhedssystemet for at forbedre de offentlige finansers bæredygtighed på lang sigt.

Sammenligning af centrale makroøkonomiske og budgetmæssige fremskrivninger

2004 2005 2006 2007 Real BNP-vækst (%) KP december 2004 3,8 3,6 3,7 3,8 KOM efterår 2004 3,8 3,8 4,0 — KP maj 2004 2,8 3,1 3,3 3,5 HICP-inflation (%) KP december 2004 2,7 3,2 2,6 2,2 KOM efterår 2004 2,8 3,1 2,9 — KP maj 2004 2,8 2,6 2,2 2,2 Offentlig saldo (% af BNP) KP december 2004 – 5,2 – 4,7 – 3,8 – 3,3 KOM efterår 2004 – 4,8 (2) – 4,7 – 4,3 — KP maj 2004 – 5,3 – 4,7 – 3,8 – 3,3 Primær saldo (% af BNP) KP december 2004 – 4,0 – 3,3 – 2,3 – 1,7 KOM efterår 2004 – 3,6 (2) – 3,3 – 2,9 — KP maj 2004 – 4,1 – 3,4 – 2,4 – 1,7 Offentlig bruttogæld (% af BNP) KP december 2004 38,6 38,3 39,2 40,0 KOM efterår 2004 37,8 (2) 39,4 40,6 — KP maj 2004 38,4 39,7 41,0 41,7 Kilder: Konvergensprogrammet (KP), Kommissionens økonomiske prognose fra efteråret 2004 (KOM)

(1) EFT L 209 af 2.8.1997, s. 1.

(2) Prognosen for 2004 fra Kommissionens tjenestegrene omfattede ikke den tilskrevne statsgaranti på 0,8 % af BNP.

Kilder:

Konvergensprogrammet (KP), Kommissionens økonomiske prognose fra efteråret 2004 (KOM)